钦定古今图书集成/明伦汇编/家范典/第113卷 > 徐三重明善全编 > 《家则》
## 钦定古今图书集成/明伦汇编/家范典/第113卷 > 徐三重明善全编 > 《家则》

一、家僮男女，当畜自幼年，长养配合，恤其饥寒疾病，
使彼稍恋抚育之恩，且积以岁月，熟识其才性上下，
然后任以家事，责以报效。如此而有忘负者，真非类
也。江南土俗多中年投靠，非偷惰之子坐需衣餐，则
凶猾之徒意在倚托，必无自能成立。已有室家可以
守分温饱者，而更委身效力豪门也。如此之人，百无
一益，且滋后累，不为欺削，则翻然改图，往事种种，明
者思之。

杨诚斋夫人罗氏，年七十馀，每寒月黎明，即起诣厨，躬作粥一釜，遍享奴婢，然后使之服役。其子东山先生启曰：“天寒何自苦如此？” 夫人曰：“奴婢亦人子也，清晨寒冷，须使其腹中略有火气，乃堪服役耳。” 东山曰：“夫人且劳贱事，何倒行而逆施乎？” 夫人怒曰：“我自乐此，不知寒也。汝为此言，必不能如我矣。” 呜呼！劳身惜人，圣帝明王治世安民之大德，非小不忍事也。如此慈畜，更以庄莅，诚为养僮仆之法